Up-98/02
Natisni
Opravilna št.:
Up-98/02
Datum odločitve:
26. 3. 2002
ECLI:
ECLI:SI:USRS:2002:Up.98.02
Akt:
Ustavna pritožba A. A. zoper sklep Višjega delovnega in socialnega sodišča št. Pdp 2002/2001 z dne 24. 1. 2002 v zvezi s sklepom Delovnega sodišča v Mariboru št. Pd 461/2001 z dne 16. 10. 2001
Izrek:
Ustavna pritožba A. A. zoper sklep Višjega delovnega in socialnega sodišča št. Pdp 2002/2001 z dne 24. 1. 2002 v zvezi s sklepom Delovnega sodišča v Mariboru št. Pd 461/2001 z dne 16. 10. 2001 se zavrže.
Evidenčni stavek:
Ker pritožnik pred vložitvijo ustavne pritožbe ni izčrpal vseh pravnih sredstev, je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 2. 2002
Vrsta odločitve:
sklep
Vrsta rešitve:
zavrženje
Dokument:
US21312
Up-98/02-
26. 3. 2002
S K L E P
Ustavno sodišče je v postopku za preizkus ustavne pritožbe A. A. iz Ž. pri Z. na seji senata dne 26. marca 2002
sklenilo:
Ustavna pritožba A. A. zoper sklep Višjega delovnega in socialnega sodišča št. Pdp 2002/2001 z dne 24. 1. 2002 v zvezi s sklepom Delovnega sodišča v Mariboru št. Pd 461/2001 z dne 16. 10. 2001 se zavrže.
Obrazložitev
1. Pritožnik izpodbija sklep Višjega delovnega in socialnega sodišča, s katerim je bila kot neutemeljena zavrnjena njegova pritožba zoper sklep prvostopnega sodišča o zavrženju tožbe za razveljavitev odločb disciplinskih organov, na podlagi katerih mu je prenehalo delovno razmerje. Sodišču očita, da je potrdilo sklep prvostopenjskega sodišča o zavrženju prepozno vložene tožbe, čeprav ga je predsednik senata izdal, ne da bi razpisal glavno obravnavo, s čimer smiselno zatrjuje kršitev pravice do enakega varstva pravic po 22. členu Ustave. V vlogi, s katero dopolnjuje ustavno pritožbo, obširno pojasnjuje, zakaj naj bi mu bil ukrep prenehanja delovnega razmerja izrečen nezakonito.
2. Ustavna pritožba se po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) vloži šele, ko so izčrpana vsa pravna sredstva. Pritožnik ni izkazal, da je izčrpal vsa pravna sredstva. Zoper sklep sodišča prve stopnje je vložil pritožbo, ne navaja pa, niti iz prilog ni razvidno, da bi vložil tudi revizijo. Tudi če bi to izredno pravno sredstvo vložil, je v predmetni zadevi čas, ki je pretekel od izdaje izpodbijanega sklepa Višjega sodišča (24. 1. 2002) do vložitve ustavne pritožbe (25. 2. 2002), tako kratek, da ne omogoča izpolnitve procesnega pogoja izčrpanosti navedenega pravnega sredstva, pritožnik pa tudi ni predlagal obravnavanja ustavne pritožbe pred izčrpanjem izrednih pravnih sredstev (drugi odstavek 51. člena ZUstS).
3. Ker je ustavna pritožba dopustna le, če je pritožnik izčrpal vsa pravna sredstva, v obravnavanem primeru pa niso bila izčrpana, je bilo treba ustavno pritožbo zavreči.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata
Milojka Modrijan